DA Den Europæiske Unions Tidende C 119/17

Revisionsrettens beretning om effektiviteten af Den Europæiske Centralbanks forvaltning i regnskabsåret 2004, med Den Europæiske Centralbanks svar

(2006/C 119/02)

1. Rettens revision af effektiviteten af Den Europæiske Centralbanks (ECB) forvaltning var baseret på artikel 27, stk. 2, i protokollen om statutten for Det Europæiske System af Centralbanker (ESCB) og Den Europæiske Centralbank (1). Det område, der blev udvalgt til revisionen vedrørende regnskabsåret 2004, var effektiviteten af ECB's personalepolitik. Retten gennemførte også en opfølgningsrevision af kontrollen af projekter og af bankens eksterne aftaler om tjenesteydelser og forvaltningen heraf.

PERSONALEPOLITIK

2. ECB's budget for 2004 beløb sig til 376,4 millioner euro, heraf udgjorde personaleudgifter 145,9 millioner euro (39 %) (2).

3. Siden starten i 1999 har ECB været i hurtig vækst fra 518 ansatte i 1999 til 1 309 ansatte ved udgangen af 2004. I opstartsfasen beskæftigede direktoratet for menneskelige ressourcer (Directorate Human Resources, herefter D-HR) sig fortrinsvis med ansættelser, den daglige personaleadministration og personalepolitikken på kort sigt. ECB er nu i en konsolideringsfase og har konstateret (3), at personalepolitikken kan forbedres på flere punkter, og at der stadig er en del at tage fat på.

4. Målet for Rettens revision var at vurdere effektiviteten af ECB's personalepolitik på områderne ansættelser og mobilitet, lønninger og godtgørelser samt forvaltning af fravær. Retten undersøgte, om ECB havde:

— udviklet en samlet og sammenhængende personalepolitik, der opfyldte dens organisatoriske behov

— indført egnede mekanismer på centralt plan til at overvåge gennemførelsen af personalepolitikken

— gennemført sin personalepolitik hensigtsmæssigt på alle niveauer.

5. For at kunne vurdere, om ECB's personalepolitik på de udvalgte områder var fuldstændig dækkende, sammenlignede Retten den med andre internationale organisationer, nemlig Den Europæiske Investeringsbank (EIB), Den Europæiske Bank for Genopbygning og Udvikling (EBGU) og EU-institutionerne. Retten undersøgte endvidere de oplysninger om forvaltningen, de centrale tjenester i ECB havde til brug ved deres overvågning af gennemførelsen af personalepolitikken. Retten udtog derefter en stikprøve af ECB's forretningsområder (4) og undersøgte, hvordan personalepolitikken blev gennemført i disse forretningsområder.

6. I årenes løb har ECB udviklet en sammenhængende personalepolitik, der dækker dens væsentligste organisatoriske behov. Der kan dog stadig ske forbedringer på følgende områder: ansættelser, indplaceringer, disciplinære sanktioner og forebyggelse af mobning og chikane. På nogle af disse områder er rådsdirektiverne ikke gennemført fuldt ud.

7. Selv om der er oprettet mekanismer på centralt plan til overvågning af gennemførelsen af personalepolitikken, er der stadig svagheder ved D-HR's overvågning, navnlig på følgende områder: ansættelser, den videreuddannelse, som forretningsområderne organiserer, og administrationen af ferie/orlov og fravær.

8. Generelt har ECB gennemført det meste af sin personalepolitik på alle planer i overensstemmelse med den fastlagte strategi, men politikken var ikke konsekvent, og de ansatte blev ikke behandlet ens på følgende områder: lønberegning, bonus, ansættelse og videreuddannelse. Den største svaghed var imidlertid, at reglerne om ferie/orlov og fravær hyppigt ikke var fulgt.

9. Retten anbefaler, at ECB:

— sørger for, at personalepolitikken dækker flere aspekter og oftere tages op til fornyet overvejelse, således at den hele tiden er tidssvarende og følger den udvikling, der foregår i andre internationale organisationer, der kan sammenlignes med ECB

— styrker den centrale kontrol på området menneskelige ressourcer, så det sikres, at personalepolitikken gennemføres på samme måde i hele ECB, og indfører resultatmåling på personaleområdet ud fra nøgleindikatorer og kritiske succesfaktorer

— løser de problemer, der er konstateret med hensyn til ferie/orlov og fravær, ikke alene ved at forbedre overvågningen, men også ved klarere kommunikation og mere præcist definerede ansvarsområder.

OPFØLGNING AF TIDLIGERE BEMÆRKNINGER

10. Retten gennemførte en opfølgende revision af kontrollen af projekter (5) og af ECB's indgåelse af aftaler om eksterne tjenesteydelser og forvaltningen heraf (6).

11. Der foretages kun central kontrol af projekter, der vedrører it, og denne kontrol vedrører kun it-ressourcer. Andre projekter overvåges stadig kun lokalt af de ansvarlige forretningsområder, og der foretages ikke uafhængig kontrol på et andet plan af forretningsområdernes prioritering, godkendelse og kontrol. Dertil kommer, at næsten halvdelen af de projekter, der blev overvåget på centralt plan i 2004, var forsinket med mere end 20 % i forhold til den oprindelige tidsplan.

12. Et nyt administrativt cirkulære vedrørende ECB's regler om indkøbsaftaler blev udsendt i september 2003, og der er udviklet en prototypedatabase, hvori registreres dispensationer fra reglerne om aftaler på over 10 000 euro og alle store indkøb (over 250 000 euro). I ECB foretages der imidlertid stadig ikke — hverken centralt eller decentralt — kvalitetskontrol af konsulenters og leverandørers arbejde.

Vedtaget af Revisionsretten i Luxembourg på mødet den 5. april 2006. På Revisionsrettens vegne Hubert WEBER Formand

(1) I artikel 27, stk. 2, fastsættes som følger: »Traktatens artikel 248 gælder kun for efterprøvning af, hvor effektiv ECB's forvaltning er i operationel henseende«. De institutionelle bestemmelser om Den Europæiske Centralbank er fastsat i EF-traktatens artikel 110.

(2) Herunder 133,2 millioner euro i direkte lønomkostninger og 12,7 millioner euro i indirekte lønomkostninger, f.eks. udgifter til ansættelse og flyttegodtgørelser.

(3) I forbindelse med gennemførelsen af et program til ændring af ECB's organisationsstruktur, »ECB in Motion«, iværksatte direktionen en række rundspørger blandt personalet for at forbedre ECB's effektivitet og produktivitet.

(4) Betegnelsen »forretningsområder« bruges for »generaldirektorater« og »direktorater« i ECB.

(5) EUT C 286 af 23.11.2004 og EFT C 341 af 4.12.2001.

(6) EUT C 45 af 20.2.2004.